CELEX: 62020CN0456
Language: fi
Date: 2020-09-21 00:00:00
Title: Asia C-456/20 P: Valitus, jonka Crédit agricole SA on tehnyt 21.9.2020 unionin yleisen tuomioistuimen (laajennettu toinen jaosto) asiassa T-576/18, Crédit agricole v. EKP, 8.7.2020 antamasta tuomiosta

14.12.2020   
            
            
               FI
            
            
               Euroopan unionin virallinen lehti
            
            
               C 433/26
            
         
      Valitus, jonka Crédit agricole SA on tehnyt 21.9.2020 unionin yleisen tuomioistuimen (laajennettu toinen jaosto) asiassa T-576/18, Crédit agricole v. EKP, 8.7.2020 antamasta tuomiosta
      (Asia C-456/20 P)
      (2020/C 433/33)
      Oikeudenkäyntikieli: ranska
      
         Asianosaiset
      
      
         Valittaja: Crédit agricole SA (edustajat: A. Champsaur ja A. Delors, avocates)
      
         Muu osapuoli: Euroopan keskuspankki (EKP)
      
         Vaatimukset
      
      Valittaja vaatii unionin tuomioistuinta
      
                  —
               
               
                  kumoamaan unionin yleisen tuomioistuimen asiassa T-576/18, Crédit Agricole SA v. EKP 8.7.2020 antaman tuomion tuomiolauselman 2 kohdan, jossa se hylkäsi muilta osin valittajan esittämät vaatimukset, jotka koskivat EKP:n 16.7.2018 tekemän päätöksen ECB/SSM/2018-FRCAG-75 kumoamista,
               
            
                  —
               
               
                  hyväksymään kaikki valittajan ensimmäisessä oikeusasteessa unionin yleisessä tuomioistuimessa esittämät vaatimukset,
               
            
                  —
               
               
                  velvoittamaan EKP:n korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Valittaja väittää, että
      
                  1)
               
               
                  unionin yleinen tuomioistuin on tehnyt oikeudellisen virheen soveltaessaan luottolaitosten ja sijoituspalveluyritysten vakavaraisuusvaatimuksista 26.6.2013 annetun Euroopan parlamentin ja neuvoston asetuksen (EU) N:o 575/2013 26 artiklan 3 kohdan säännöksiä sekä loukannut periaatetta, joka koskee lievemmän lainsäädännön soveltamista taannehtivasti, katsoessaan, ettei valittaja ole noudattanut velvoitteitaan kolmatta pilaria koskevan tietojen julkistamisen ja vuoden 2016 toista neljännestä koskevan COREP-raportoinnin osalta,
               
            
                  2)
               
               
                  unionin yleinen tuomioistuin on tehnyt oikeudellisen virheen ja laiminlyönyt perusteluvelvollisuuden, kun se ei ole lausunut kanneperusteesta, jonka mukaan päätöksellä ECB/SSM/2018-FRCAG-75 loukattiin oikeusvarmuuden periaatetta, sekä loukannut oikeusvarmuuden periaatetta katsoessaan, että asetuksen N:o 575/2013 26 artiklan 3 kohtaa on rikottu, vaikka kyseinen tuomioistuin on nimenomaisesti todennut, että säännös on epäselvä,
               
            
                  3)
               
               
                  unionin yleinen tuomioistuin on rikkonut luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15.10.2013 annetun neuvoston asetuksen (EU) N:o 1024/2013 18 artiklan 1 kohtaa ja laiminlyönyt perusteluvelvollisuuden, kun se ei ole osoittanut valittajan toimineen tuottamuksellisesti,
               
            
                  4)
               
               
                  unionin yleinen tuomioistuin on tehnyt oikeudellisen virheen ja laiminlyönyt perusteluvelvollisuuden, kun se ei ole lausunut kanneperusteesta, jonka mukaan päätöksellä ECB/SSM/2018-FRCAG-75 loukattiin suhteellisuusperiaatetta ja yhdenvertaisen kohtelun periaatetta, sekä loukannut näitä kahta periaatetta katsoessaan implisiittisesti, että seuraamus oli lähtökohtaisesti perusteltu.